**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 329/2018 Z. z. o poplatkoch za uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov v znení zákona č. 111/2019 Z. z. (ďalej len „návrh zákona“) ako iniciatívny materiál.

Návrh zákona upravuje predovšetkým doplnenie novej skupiny obcí, ktoré sú oprávnené po splnení zákonom ustanovených podmienok na poskytnutie príspevku od Environmentálneho fondu.

Návrh zákona sa predkladá v súvislosti so zrušením výnimiek v § 81 ods. 21 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov, a to konkrétne v súvislosti so zrušením výnimky v § 81 ods. 21 písm. d), ktorá nadobúda účinnosť 1.1.2021. Od tohto dátumu budú musieť obce, ktoré si uplatňovali výnimku z dôvodu ekonomickej neúnosnosti, zaviesť a zabezpečiť vykonávanie triedeného zberu biologicky rozložiteľného kuchynského odpadu z domácností. Cieľom je vytvoriť taký finančný mechanizmus na prerozdeľovanie príjmov z poplatkov za uloženie odpadov, aby mohli byť podporené aj tie obce, ktoré majú zavedené a zabezpečené vykonávanie triedeného zberu biologicky rozložiteľných kuchynských odpadov z domácností.

Týmto návrhom zákona sa upravuje mechanizmus prerozdeľovania príjmov z poplatkov za uloženie odpadov a v rámci tohto mechanizmu sa vytvára nová skupina obcí, ktoré môžu získať príspevok z Environmentálneho fondu a použiť ich na účely zabezpečenia triedeného zberu a zhodnotenia biologicky rozložiteľného kuchynského odpadu z domácností. Touto finančnou podporou by sa malo zlepšiť nakladanie s biologicky rozložiteľným kuchynským odpadom z domácností a následne aj dosiahnutie cieľov, ktoré sú pre Slovenskú republiku záväzné. Pridanou hodnotou je aj odklon biologicky rozložiteľného kuchynského odpadu z domácností od skládkovania, čo je v súlade s požiadavkami Európskej Komisie a zároveň to bude mať pozitívny vplyv na životné prostredie.

Predkladaný návrh zákona predpokladá pozitívny vplyv na životné prostredie. Návrh zákona nepredpokladá vplyv na rozpočet verejnej správy, na podnikateľov, sociálne vplyvy, vplyv na informatizáciu, vplyv na služby verejnej správy pre občana a na procesy služieb vo verejnej správe, ani vplyv na manželstvo, rodičovstvo a rodinu.

Návrh zákona nebude predmetom vnútrokomunitárneho pripomienkového konania.

Dátum účinnosti návrhu zákona je navrhnutý na 1. február 2021 z dôvodu dostatočnej legisvakačnej lehoty a aby sa mohli najmä obce dostatočne pripraviť na podanie žiadosti o poskytnutie nového príspevku na Environmentálny fond.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.